CELEX: 22021D2323
Language: fi
Date: 2021-12-21 00:00:00
Title: Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisellä kauppa- ja yhteistyösopimuksella perustetun kumppanuusneuvoston päätös N:o 2/2021, annettu 21 päivänä joulukuuta 2021, sen välikauden jatkamisesta, jonka aikana Yhdistynyt kuningaskunta voi poiketa velvollisuudesta poistaa matkustajien matkustajarekisteritiedot heidän Yhdistyneestä kuningaskunnasta lähtönsä jälkeen [2021/2323]

29.12.2021   
               
               
                  FI
               
               
                  Euroopan unionin virallinen lehti
               
               
                  L 467/6
               
            
         EUROOPAN UNIONIN JA EUROOPAN ATOMIENERGIAYHTEISÖN SEKÄ ISON-BRITANNIAN JA POHJOIS-IRLANNIN YHDISTYNEEN KUNINGASKUNNAN VÄLISELLÄ KAUPPA- JA YHTEISTYÖSOPIMUKSELLA PERUSTETUN KUMPPANUUSNEUVOSTON PÄÄTÖS N:o 2/2021,
         annettu 21 päivänä joulukuuta 2021,
         sen välikauden jatkamisesta, jonka aikana Yhdistynyt kuningaskunta voi poiketa velvollisuudesta poistaa matkustajien matkustajarekisteritiedot heidän Yhdistyneestä kuningaskunnasta lähtönsä jälkeen [2021/2323]
         KUMPPANUUSNEUVOSTO, joka
         ottaa huomioon Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen, jäljempänä ’kauppa- ja yhteistyösopimus’, ja erityisesti sen 552 artiklan,
         sekä katsoo seuraavaa:
         
                     (1)
                  
                  
                     Sopimuksen 552 artiklan 4 kohdassa määrätään, että Yhdistynyt kuningaskunta poistaa matkustajien matkustajarekisteritiedot heidän Yhdistyneestä kuningaskunnasta lähtönsä jälkeen, ellei riskinarvioinnissa ilmene tarvetta säilyttää kyseisiä matkustajarekisteritietoja.
                  
               
                     (2)
                  
                  
                     Sopimuksen 552 artiklan 11 kohdassa määrätään, että Yhdistynyt kuningaskunta voi väliaikaisesti poiketa saman artiklan 4 kohdasta välikauden ajan, kunnes Yhdistynyt kuningaskunta panee tekniset mukautukset täytäntöön mahdollisimman pian. Välikauden aikana Yhdistyneen kuningaskunnan toimivaltaisen viranomaisen on estettävä poistettavien matkustajarekisteritietojen käyttö soveltamalla kyseisiin matkustajarekisteritietoihin lisäsuojatoimia, jotka luetellaan 552 artiklan 11 kohdan a–d alakohdassa.
                  
               
                     (3)
                  
                  
                     Sopimuksen 552 artiklan 10 kohdassa määrätään, että poikkeusta sovelletaan erityisten olosuhteiden vuoksi, jotka estävät Yhdistynyttä kuningaskuntaa tekemästä teknisiä mukautuksia, jotka ovat tarpeen niiden matkustajarekisteritietojen käsittelyjärjestelmien muuttamiseksi, joita Yhdistynyt kuningaskunta käytti, kun siihen sovellettiin unionin lainsäädäntöä, sellaisiksi, että ne mahdollistaisivat matkustajarekisteritietojen poistamisen 552 artiklan 4 kohdan nojalla, jäljempänä ’erityisolosuhteet’.
                  
               
                     (4)
                  
                  
                     Sopimuksen 552 artiklan 13 kohdassa määrätään, että jos erityisolosuhteet jatkuvat, kumppanuusneuvosto jatkaa välikautta yhdellä vuodella.
                  
               
                     (5)
                  
                  
                     Yhdistynyt kuningaskunta on toimittanut lainvalvonta- ja oikeusyhteistyön erityiskomitealle 552 artiklan 12 kohdan b alakohdan nojalla arvion siitä, ovatko erityisolosuhteet edelleen olemassa, ja kuvauksen toimista, joita on toteutettu Yhdistyneen kuningaskunnan matkustajarekisteritietojen käsittelyjärjestelmien muuttamiseksi sellaisiksi, että ne mahdollistaisivat matkustajarekisteritietojen poistamisen 552 artiklan 4 kohdan mukaisesti, sekä 552 artiklan 12 kohdan a alakohdan nojalla riippumattoman hallintoelimen 552 artiklan 7 kohdassa tarkoitetun kertomuksen ja 525 artiklan 3 kohdassa tarkoitetun Yhdistyneen kuningaskunnan valvontaviranomaisen lausunnon siitä, onko 552 artiklan 11 kohdassa tarkoitettuja suojatoimia sovellettu tehokkaasti, samoin kuin näitä täydentävän Yhdistyneen kuningaskunnan valvontaviranomaisen kertomuksen, joka vastaanotettiin 30 päivänä marraskuuta 2021.
                  
               
                     (6)
                  
                  
                     Lainvalvonta- ja oikeusyhteistyön erityiskomitea tarkasteli 552 artiklan 13 kohdan mukaisesti arviota ja kertomusta 19 päivänä lokakuuta 2021.
                  
               
                     (7)
                  
                  
                     Osapuolet toteavat, että erityisolosuhteet ovat edelleen olemassa,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Välikautta, jonka aikana Yhdistynyt kuningaskunta voi poiketa kauppa- ja yhteistyösopimuksen 552 artiklan 4 kohdan mukaisesta velvoitteesta, jatketaan 31 päivään joulukuuta 2022.
         
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä ja Lontoossa 21 päivänä joulukuuta 2021.
            
               
                  Kumppanuusneuvoston puolesta
               
               
                  Puheenjohtajat
               
               Maroš ŠEFČOVIČ
               Elizabeth TRUSS